[{"text_idx": "#000001", "text": "\u2018Mwynhau\u2019 ac \u2018Ofni Braidd\u2019 ydy\u2019r ddau drac newydd gan y grw\u0302p roc \u2018o\u0302l-hardcore\u2019 o Gaerdydd ac mae\u2019n damaid arall i aros pryd nes rhyddhau albwm y grw\u0302p fis Tachwedd."}, {"text_idx": "#000002", "text": "Mae\u2019r grw\u0302p hefyd yn cyhoeddi fideo ar gyfer y trac \u2018Mwynhau\u2019 i gyd-fynd a\u0302\u2019r sengl ddwbl. Yn o\u0302l Libertino, mae\u2019r fideo\u2019n ddathliad o\u2019r traddodiad gwych o chwarae\u2019r air guitar, a\u2019r llawenydd mae rhywun yn teimlo wrth brofi profiadau newydd."}, {"text_idx": "#000003", "text": "Grw\u0302p 6 aelod o Gaerdydd ydy Breichiau Hir, sy\u2019n cael eu harwain gan y canwr ac enigma, Steffan Dafydd."}, {"text_idx": "#000004", "text": "\u201cDyma ga\u0302n sy\u2019n trafod chwilio am hwyl, a phrofi amser da \u2013 mae\u2019r ffordd yr wyt ti a dy ffrindiau yn mwynhau wedi newid\u201d meddai Steffan am y trac \u2018Mwynhau\u2019."}, {"text_idx": "#000007", "text": "Cyhoeddodd y grw\u0302p yn ddiweddar bod eu halbwm cyntaf,Hir Oes I\u2019r Cof, yn cael ei ryddhau ar 19 Tachwedd drwy Recordiau Libertino."}, {"text_idx": "#000008", "text": "Mae\u2019r grw\u0302p wedi cyhoeddi eu bod wedi gorfod tynnu allan o gig yn FOCUS Wales penwythnos yma, ond bydd cyfle i\u2019w gweld yn perfformio\u2019n fyw mewn gig lansio swyddogol ar gyfer yr albwm yn cael ei gynnal yn Clwb Ifor Bach ar 20 Tachwedd, gyda chefnogaeth gan False Hope For The Savage."}, {"text_idx": "#000009", "text": "Mae Breichiau Hir wedi bod yn perfformio ar lwyfannau Cymru ers sawl blwyddyn bellach, ac er rhyddhau tipyn o gynnyrch, Hir Oes I\u2019r Cof fydd eu halbwm llawn cyntaf."}]